Poliačik, Martin, poslanec NR SR (2014-09-24):
Ďakujem pekne, pani predsedajúca. No počkal som na tento bod, lebo som nechcel vystupovať k tým VÚC. A to znamená, že budem reagovať v zásade na to, čo pán predkladateľ hovoril v tom predchádzajúcom bode. Možno na budúce by bolo dobré najprv dať procedurálny návrh spojiť rozpravy, mohli sme sa o tom pobaviť v jednej. Ale keď už sme pri tom, ja musím povedať, že v podstate mám skúsenosti, nieže skúsenosti, ale pozoroval som správanie dvoch zastupiteľstiev vo svojom živote, tak bližšie. Prvé bolo zastupiteľstvo mestské v Považskej Bystrici, čo je čistá tragédia. To mesto akútne doplatilo na zle volených zástupcov dlhé, dlhé roky. A tam miestna oligarchicko-politická klika, ktorá sa tiahla od mečiarovských zastupiteľstiev až po dnešnú prazvláštnu koalíciu SMER – SDKÚ – KDH, dokonale rozkradla mesto. To treba pomenovať teda pravým slovom. Tam v podstate už aj keby teraz bol zvolený iný primátor, tak bude mať iné zastupiteľstvo, tak v zásade už môžu len sanovať, čo sa s tým mestom dá spraviť, lebo to mesto bolo odovzdané do rúk za minimálne peniaze. A sú tam veľmi nepekné, veľmi nepekné príbehy už len ľudí, ktorí sa snažili voči tomu vystúpiť. Tam zastrašovanie a fyzické útoky na niektorých ľudí niekedy pripomínajú naozaj veľmi temné časy mečiarizmu. Považská Bystrica na tom nie je dobre a pevne verím, že po týchto voľbách na tom bude lepšie. Do Bratislavy som sa prisťahoval 2. januára 1999, takže ja nemôžem byť jedným z tých autorov článkov o tom, ako Bratislava vyzerala, mohla vyzerať a vyzerá. Ja nemám zažité to detské potulovanie sa starým mestom, ja nemám príbehy môjho otca alebo starého otca pri každej budove. Ale ako už Bratislavčan posledných 14 rokov... (Reakcia v sále.) Áno, mnohé veci mohli byť urobené dobre, ale práve ten prípad Starej tržnice, aktuálny, pre mňa je prísľubom zlepšovania sa situácie. A ten dôvod je ten, že sa našla pomerne entuziastická skupina ľudí, ktorí prišli s konceptom ako z nej urobiť nový verejný priestor, a tomuto svojmu plánu sa pomerne dobre dostávajú, že ho plnia. Lebo odkedy bola znovu otvorená Stará tržnica, ja som zažil niekoľko naozaj veľmi pekných akcií, či už to, či už to boli trhy, teraz tam môj obľúbený láma tibetský robil mandalu tento víkend, bolo to spojené s predstavovaním inokultúrnych prvkov v bratislavskom živote. Je tam krásny detský kútik s vnímavými hračkami, ktorý je alternatívou k tým veľkým nafukovacím hradom, ktoré máme, ktoré máme v iných herniach, ktoré sú ináč tiež super, ale je dobré mať aj niečo iné. A pre mňa práve tento prípad, keď sa mesto dohodlo s aktívnymi občanmi, ktorí možno nemajú za sebou nejakú finančnú skupinu, ktorá by to vedela finančne zabezpečiť a vytrieskať z toho nejaký dajme tomu aj výnosný obchod, ale na báze udržania priestoru, jeho zveľaďovania a privítania občanov v tom priestore, vzniklo niečo, čo podľa mňa je pridanou hodnotou. A možnože, keď už tento prípad spomíname v diskusii, tak by si mohol do toho, Alojz, vniesť teda trochu svetla, že či tam bola alternatíva, či, či naozaj považuješ pri tej Starej tržnici konanie zastupiteľstva za nezodpovedné voči občanom Bratislavy, a či tam, či tam bolo nejaký plán, ktorý by bol ten priestor v dnešnej dobe využíval lepšie. Lebo ak sme sa rozprávali o tom, že, že, že, ako si povedal, aj poslanci SaS boli pri niektorých týchto, dajme tomu pochybných prevodoch majetkov a odpredávaní majetkov, tak konkrétne pri Starej tržnici viem, že poslanci SaS podporili ten prenájom s tým, že odsúhlasili presne ten plán na vytvorenie miesta pre stretávania sa občanov, ktorý v Starom Meste dovtedy chýbal, respektíve tá Stará tržnica nebola využívaná vôbec. Ja budem hlasovať za obidva. A myslím si, že celý, že všetci zástupcovia strany SaS budú hlasovať za obidva tieto návrhy, lebo považujem za dôležité, aby vznikla tá diskusia, o ktorej si hovoril. Že tí voľní zástupcovia budú musieť povedať, aj keď tu máme dajme tomu silnú finančnú skupinu, ktorá z toho chce spraviť toto, butiky, hej, silných módnych značiek, tak my to radšej dáme túto mladým z mimovládky, z občianskeho združenia, lebo ten priestor podľa nás má v prvom rade patriť občanom a nemá patriť biznisu. Táto diskusia by určite mala prebehnúť na úrovni každého zastupiteľstva, ktoré takýto problém rieši,. Ale musím povedať spätne, nepovažujem prípad Starej tržnice, ktorý bol hodný osobitého zreteľa, lebo je to naozaj unikátny priestor v strede mesta, pri ktorom mesto má rozmýšľať nielen o tom, ako z neho vybiť peniaze, ale ako prispieť ku kvalite života v meste, nepovažujem ten za najhorúcejší prípad, kvôli ktorému by musela byť urobená takáto zmena. A ako teda „cépečkár“, hej, cezpoľný prisťahovaný Bratislavčan, ja oceňujem napríklad, že takéto miesta vznikajú. A ocením aj to, ak v tejto diskusii mi bude vnesené do toho viacej svetla, že čo mohlo byť inak. Ďakujem veľmi pekne.